Inger Støjberg (V), 2011-05-03:
Efter forslagsstillernes opfattelse er boligstøttereglerne så bureaukratiske og ansøgningsprocedurerne så omstændelige, at dette dels giver anledning til mange fejl i ansøgningerne, dels medfører, at flere borgere slet ikke får ansøgt om ydelsen.
Sidstnævnte omstændighed kan ifølge bemærkningerne til beslutningsforslaget udledes af en SFI-rapport fra 2008 om tvangsudsættelser, hvor det blev konstateret, at kun 50 pct. af de udsatte lejere havde ansøgt om boligstøtte.
Forslagsstillerne mener på den baggrund, at en del af udsættelserne ville kunne afværges, hvis ansøgning om boligstøtte blev forenklet.
Jeg er for så vidt ikke uenig i, at boligstøttereglerne trænger til et eftersyn, men jeg er ikke enig i timingen.
Jeg vil i den forbindelse henvise til, at boligstøtteområdet er et af de ydelsesområder, der skal overgå til administrationen hos Udbetaling Danmark efter etableringen i efteråret 2012.
For at understøtte en sikker drift og korrekt og rettidig udbetaling til borgerne har det været en forudsætning for regeringen, at overførelsen af området til Udbetaling Danmark skal ske med udgangspunkt i de nuværende sagsbehandlingssystemer og på et materielt uændret regelgrundlag.
Derfor skal regelforenklingen og forenklingen af procedurer kun forberedes med henblik på implementering et stykke tid efter overførelsen til Udbetaling Danmark.
Det samme gælder med hensyn til automatisering af indkomstberetningerne, som forudsætter grundlæggende ændringer af indkomstidentifikation, dokumentationskrav, omregningsprocedurer og andet.
Regeringen er også enig i, at eIndkomstregisteret skal anvendes til mere digital sagsbehandling, men dette skal indføres, så det passer i forhold til etableringen af Udbetaling Danmark.
Efter overførelsen af området til Udbetaling Danmark vil regeringen således arbejde for at forenkle regler og procedurer på området med henblik på at opnå en enklere og mere automatisk administration af boligstøtteområdet.
Set i lyset heraf finder jeg det hverken nødvendigt eller hensigtsmæssigt at pålægge regeringen at tage konkrete initiativer på boligstøtteområdet allerede i det kommende folketingsår, inden overførelsen af administrationen sker til Udbetaling Danmark.
Med hensyn til SFI-rapporten fra 2008 om huslejeudsættelser, som der er henvist til i bemærkningerne til beslutningsforslaget, vil jeg gøre opmærksom på, at undersøgelsen viste, at ca. 40 pct. af de udsatte lejere var lønmodtagere.
Det fremgår af SFI-rapporten, at der ikke er en enkelt bagvedliggende forklaring på, hvorfor lejere udsættes af deres bolig.
Det er typisk et sammenfald af flere uheldige faktorer, der er årsagen til udsættelsen.
SFI-rapporten har allerede dannet grundlag for en række initiativer, der skal forebygge udsættelse.
Det drejer sig bl.a. om almene boligorganisationers pligt til at underrette kommunen senest ved oversendelse af en sag til fogedretten, forlængelse af lejelovens påkravsfrister fra 3 dage til 2 uger og udvidelse af mulighederne for flyttehjælp, men også andet.
Disse initiativer betyder, at kommunen bliver opmærksom på borgere, der er i en vanskelig situation, uanset om borgerne i forvejen modtager ydelser fra kommunen.
Jeg tvivler på, at en forenklet ansøgningsprocedure i sig selv vil få flere med lave indkomster til at søge boligstøtte, men jeg er som sagt helt enig i, at området bør forenkles, og at det bør ske snarest muligt.
Af de grunde, som jeg har nævnt her i min tale, indstiller regeringen altså, at beslutningsforslaget forkastes.